  Виталий Пронин Туэ октябрь толэзьлэн пумаз Удмуртиын улонэ пыӵаны кутскиз «Кудӟытӥсь юонъёсты вузанэз кулэстон сярысь» закон. Соя ӝыт 10 часысен ӵукна 10 часозь магазинъёсын но, ларёкъёсын но вузаны лэземын ӧвӧл курыт юонъёсты но, сурез но. Кызьы быдэсъяське та курон шаерамы?Удмурт Республикаысь наркологияя диспансерысь валтӥсь врач, Кун Кенешысь депутат Татьяна Карлова верамъя, школаын дышетскисьёс пӧлын ӵем дыръя ортчыло юалляськонъёс. Специалистъёс соослэсь лушкем тунсыкъясько: кӧня пол курытсэ ӟамыръяллям ини, кыӵе мугъёсын валэкто сое шӧмъямзэс но мукет. Юалляськонын шараяськем лыдпусъёс кӧшкемато, пусъе Т. Карлова. Быдэ вуымтэ пиналъёс пӧлысь ӝыныез арняяз огпол ке но сурез веръяло, 25 процентэз - кӧня ке пол. Сое шӧмъямзэс вакчияк валэкто: сур ӵектӥсь магазинъёс вамышлы быдэ ук - аресмес, пе, юасьёс ӧвӧл...Зэмзэ вераса, асьмеос дышимы ни сур шоры чиньы пыртӥмы учкыны. Пӧлысьтымы тросэз малпало: ма, со кудӟытӥсь юон шат? Но, малпасько, веранэз ӧвӧл сурлэн тазалыклы бадӟым изъян ваемез сярысь. Вылаз ик, ӵапак со бордысен егитъёс кыстӥськыны ӧдъяло курытсэ ӟамыръян дуннее. Мар веранэз: закон кылдытъясьёс но йырзэс кема тӥязы сур пумысен: пыртоно-а сое кудӟытӥсь юонъёс пӧлы? Та юанлы ӝот-ӝот валэктон сётэмын вал туэ июль толэзе гинэ - выль федерал закон сур вузасьёс азе но чурытэсь куронъёс пуктӥз.Пусйыны кулэ, республикаысьтымы закон кылдытъясьёс, федерал парламентарийёсын ӵошатыса, та ласянь чурытгес куронъёс пуктӥзы. Угось кудӟытӥсь юонъёсты вузаны лэзись дырез тупатонын улосъёслы эрик сётэмын вал. Кылсярысь, федерал куронъёсъя курыт юонъёсты, озьы ик 5 градуслэсь кужмогес сурез вузаны лэземын ӧвӧл ӝыт 23 часысен ӵукна 8 часозь. Та закон Удмурт шаерын юнматэмын вал туэ 27-тӥ сентябре. Нош улонэ пыӵаны кутскиз 22-тӥ октябрьысен. Но асьме законын «сазь» вакыт нуйтэмын: кудӟытӥсь юонъёсты, озьы ик сурез но вузаны лэземын ӧвӧл ӝыт 10 часысен ӵукна 10 часозь. Та курон улэ уг шедё кафеос, ресторанъёс, баръёс.Озьы ке но Ижысь куд-ог урамъёсысь синйылтоно: ӝыт 10 час бӧрсьы но ларёкъёсын сур вузало. Озьыен, закон уг быдэсъяськы? Вуз каронъя но калыклы юрттэт сётонъя министрлэн воштӥсез Галина Трегубова валэктэ: законын пусъемын - кудӟытӥсь юонъёс, сур ышыны кулэ дугдылонниосын, автозаправкаосын, культурая учреждениос но вокзалъёс, паркъёс котырын. Дугдылонниослэсь палэнын сылӥсь ларёкъёсын уйин вуз карыны лэземын 5 градуслэсь ляб сурен гинэ. Таӵе курон соос азе пуктэмын 2013-тӥ арозь.* * *Выль законлы тужгес но зол пумитъяськизы вуз карон инты возись ужбергатӥсьёс. Угось сурен уй-нунал вуз карыса, соос бадӟым табыш поттылӥзы. Куд-огез Вуз каронъя но калыклы юрттэт сётонъя министерство вылэ но пурӟем мылкыдзэс кисьтӥзы: мар-о, пе, милемлы табере ужбергатонмес ворсано луоз?! Таин валче шаермылэн бюджетаз выт чотын вуись коньдон уз кулэсмы-а? Галина Трегубовалэн таӵе мылкыдыз:- Ужбергатӥсьёс ар куспын малпаськыны кулэ бизнессэс мукет ӧре выжтон сярысь. Угось 5 градуслэсь лябгес сурен уйин вуз карыны соослы лэземын ай 2013-тӥ арозь. Куд-огез, шуом, басьтӥськыны быгатоз сяська вузан борды яке бускель Татарстанлэсь адӟем карыны: отын дугдылонниосын ларёк возисьёс калыклы ӵекто пыжосъёс, чай-кофе.«Кудӟытӥсь юонъёсты вузанэз кулэстон сярысь» законлэсь быдэсъяськемзэ чакланы кулэ Югдурез утёнъя министерство, озьы ик куд-ог федерал ведомствоослэн шаерысьтымы ёзъёссы. Кыл кутонэ кыскон пумысен закон улонэ пыӵаны кутскиз туэ 5-тӥ ноябре. Законэз тӥясьёс понна таӵе тыриськонъёс юнматэмын: вуз карисьёслы - асьсэ кисыысьтызы 3 сюрсысен 5 сюрс манетозь, нимаз предприятие (ИП) возисьёслы - 5 сюрсысен 7 сюрс манетозь, огазеяськонъёслэн кивалтӥсьёссылы - 50 сюрсысен 70 сюрс манетозь. Но солэсь кышкалозы меда? Толэзяз одӥг пол чакласьёслэн ки улазы шедёзы, тыриськозы, но сое уд ӵошаты ук толэзь ӵоже кисыязы люкаськем табышен!* * *Россилэн Президентэзлэн Приволжск федерал округъя оскем муртэзлэн сайтэз ивортэмъя, ПФО-ын алкоголизмен висисьёслэн лыдзы, мукет улосъёсын ӵошатыса, шӧдскымон вылӥын.- Кудӟытӥсь юонъёсты уйин вузанэз пытсан - бадӟым вамыш ини, - шуэ Галина Трегубова. - Но со вие ик мукет юан кылдэ: та закон огпалдуро уз луы меда, уйин ужась аптекаос спирт суретъёсын вуз каро ке?!Кудӟытӥсь юонъёсын уйин лушкем вуз карисьёсын нюръяськон борды басьтӥськиз ини Удмурт Республикалэн Президентэз Александр Волков. Со кичӧлтэмъя, озьы ик шаерысьтымы Вуз каронъя но калыклы юрттэт сётонъя министерство сюлмаськемъя туэ 1-тӥ декабрьысен 23-тӥ декабрёзь Удмуртиын усьтэмын «пӧсь» телефон. Со пыр вазиськыса, шараяны быгатоды курыт юонъёсты лушкем поттӥсьёсты но вузасьёсты, озьы ик кудӟытӥсь юонъёсты уйин ӵектӥсьёсты. Иворъёстэс кутозы таӵе телефонъёсъя: (83412) 511-057, (83412) 511-043. Со сяна, вазиськыны быгатоды электрон почта пыр: info@mintorg.idz.ru, ilv@mintorg.idz.ru, koe@mintorg.idz.ru. Одӥг вазиськон но санэ басьтытэк кельтэмын уз луы. Котькуд учыръя кыл кутон ужрадъёс кутэмын луозы.Елена Никитина.  Теги: Иж  